b'\n_START_ARTICLE_\nBatavska republika\n_START_PARAGRAPH_\nBatavska republika (nizozemsko Bataafse Republiek) je bila v letih 1795 do 1806 francoska sestrska dr\xc5\xbeava na tleh sedanje Nizozemske, oblikovana po vzoru Francoske prve republike. Poimenovana je bila po germanskem plemenu Batavijcev, ki so \xc5\xbeiveli na tem obmo\xc4\x8dju v \xc4\x8dasu Rimskega cesarstva in so tako veljali za njihove prednike._NEWLINE_Dr\xc5\xbeava je bila razgla\xc5\xa1ena 19. januarja 1795, dan po umiku dr\xc5\xbeavnega poglavarja Viljema V. Oranskega v Anglijo. Le-ta je pred tem s svojo stranko pri\xc5\xa1el na oblast v dr\xc5\xbeavljanski vojni s pomo\xc4\x8djo njegovega svaka pruskega kralja Friderika Viljema II. Kljub temu je prodirajo\xc4\x8da francoska revolucionarna vojska na Nizozemskem na\xc5\xa1la le malo zaveznikov. Mnogo takrat pobeglih revolucionarjev se je sedaj vra\xc4\x8dalo s Francozi, da bi uresni\xc4\x8dilo svoje ideje._NEWLINE_V nasprotju z dogodki v Franciji so se revolucionarne spremembe v Batavski republiki dogajale relativno mirno. Njena predhodnica, Nizozemska republika, je bila pri politi\xc4\x8dni izgradnji zelo konzervativna in neu\xc4\x8dinkovita , \xc5\xa1e vedno s temelji v fevdalnem sistemu. Odlo\xc4\x8ditve so se dogajale zelo po\xc4\x8dasi. Posamezne province so s svojo mo\xc4\x8djo blokirale mnogo ob\xc4\x8dutljivih novosti. Batavsko republiko je zaznamovalo preoblikovanje v bolj centralisti\xc4\x8dno in u\xc4\x8dinkovito vlado, od krhke konfederacije k pravi unitarni dr\xc5\xbeavi. \xc5\xa0tevilne novosti so se ohranile tudi kasneje, kot recimo prvi uradni pravopis nizozemskega jezika. Judom, luterancem in katoli\xc4\x8danom so bile dane enake pravice. Nova republika ni do\xc5\xbeivljala vladavine terorja ali postala diktatorska. Spremembe so pri\xc5\xa1le od zunaj po Napoleonovem prihodu na oblast v Franciji. Leta 1805 je bil s strani Napoleona za predsednika republike imenovan Rutger Jan Schimmelpenninck, da bi okrepil izvr\xc5\xa1ilno vejo oblasti, vendar je bil \xc5\xbee naslednje leto prisiljen odstopiti s polo\xc5\xbeaja, nakar je Napoleon 5. junija 1806 razglasil svojega brata Louisa Bonaparta za kralja nove Kraljevine Nizozemske. S tem je bila ukinjena tudi Batavska republika._NEWLINE_V obdobju Batavske republike so bili izvedeni trije dr\xc5\xbeavni udari. Prvi se je zgodil leta 1798 zaradi po\xc4\x8dasnih demokrati\xc4\x8dnih sprememb. Nekaj mesecev pozneje je sledil drugi, s katerim se je Narodni zbor razdelil v boju med politi\xc4\x8dnimi strankami. Tretji udar, ki ga je leta 1801 podprl Napoleon, je povrnil spremembe, ki so se zgodile pri drugem, v prvotno stanje. Ne glede na to je bila batavska vlada veliko bolj priljubljena med Nizozemci kot Oranski princ. To je bilo o\xc4\x8ditno zlasti v \xc4\x8dasu britansko-ruske invazije leta 1799. Kot vazalna dr\xc5\xbeava je bila Batavska republika zaveznica Francije v vojnah proti Veliki Britaniji. To je povzro\xc4\x8dilo izgubo ve\xc4\x8dine nizozemskega kolonialnega ozemlja in poraz nizozemske flote v bitki pri Camperdownu (Camperduin) leta 1797. Propad nizozemskega trgovstva je povzro\xc4\x8dil ve\xc4\x8d ekonomskih kriz v dr\xc5\xbeavi, tako da se je njihovo blagostanje \xc5\xa1ele v drugi polovici 19. stoletja vzpostavilo na prvotno stanje.'